ธปท.เผยเศรษฐกิจเมื่อไตรมาส4ปี58สัญญาณดีขึ้น
ธปท.ระบุสัญญาณเศรษฐกิจเดือนธ.ค.และไตรมาส 4 ปี 58 ฟื้นตัวดี ส่วนหนึ่งจากอานิสงค์การกระตุ้นของนโยบายภาครัฐ หนุนการจับจ่ายใช้สอยในประเทศดี
29 ม.ค. 2559

ธปท.ระบุสัญญาณเศรษฐกิจเดือนธ.ค.และไตรมาส 4 ปี 58 ฟื้นตัวดี ส่วนหนึ่งจากอานิสงค์การกระตุ้นของนโยบายภาครัฐ หนุนการจับจ่ายใช้สอยในประเทศดี
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือนธ.ค.และไตรมาส 4 ปี 2558 ที่ผ่านมาปรับดีขึ้นมีการฟื้นตัวในหลายภาคธุรกิจ โดยเฉพาะกลุ่มที่ผลิตเพื่อขายในประเทศ บวกกับบางส่วนยังได้ผลบวกจากนโยบายการกระตุ้นภาครัฐ จากมาตรการช้อปปิ้งช่วยชาติได้ลดภาษีช่วง 7 วันก่อนสิ้นปี ที่ทำให้การจับจายใช้สอยในประเทศดีขึ้น และอีกส่วนจากการเร่งซื้อรถยนต์ก่อนที่จะมีการปรับขึ้นภาษีสรรพสามิตขึ้น เห็นได้จากการบริโภคภาคเอกชนขยายตัวดีขึ้น 0.7% เมื่อเทียบกับเดือนก่อนหน้า และในไตรมาส 4 ขยายตัว 2.8% เทียบกับไตรมาสก่อนหน้าที่ 0.3%
“มาตรการช้อปแล้วได้ลดภาษีมีผลต่อการขยายตัวของภาวะเศรษฐกิจบ้าง แต่ถึงไม่มีมาตรการสัญญาณการบริโภคภาคเอกชนหรือการจับจ่ายใช้สอยก็มีทิศทางที่ดีอยู่แล้ว เนื่องจากความเชื่อมั่นดีขึ้น รายได้ของคนนอกภาคเกษตรก็ดีขึ้น เชื่อว่าในระยะต่อไปถึงไม่มีมาตรการก็ยังน่าจะขยายตัวได้” นางรุ่งกล่าว
อย่างไรก็ดี ถึงสัญญาณเศรษฐกิจจะปรับดีขึ้นต่อเนื่อง แต่ธปท.ยังไม่มีการทบทวนอัตราการขยายตัวทางเศรษฐกิจ(จีดีพี)ในปี 2559 ใหม่ โดยยังคงใช้คาดการณ์จีดีพีเดิมที่ 3.5% ส่วนอัตราเงินเฟ้อทั่วไปเดือน ธ.ค. 58 ที่ติดลบที่ 0.85% และเงินเฟ้อพื้นฐานที่ต่ำลงมาอยู่ที่ 0.68%แต่ธปท.ยืนยัยว่ายังไม่ใช่ภาวะเงินฝืด เนื่องจากการบริโภคยังขยายตัวได้ต่อเนื่อง